初晴抱琴登馬退山對酒望遠醉後作
作者：獨孤及
朝代：唐

paragraphs: 年長心易感，況爲憂患纏。
壯圖迫世故，行止兩茫然。
王旅方伐叛，虎臣皆被堅。
魯人著儒服，甘就南山田。
挈榼上高磴，超遙望平川。
滄江大如綖，隱映入遠天。
荒服何所有，山花雪中然。
寒泉得日景，吐霤鳴湔湔。
舉酒勸白雲，唱歌慰頹年。
微風度竹來，韻我號鍾弦。
一彈一引滿，耳熱知心宣。
曲終余亦酣，起舞山水前。
人生幾何時，太半百憂煎。
今日羇愁破，始知濁酒賢。